Għall-baġit fit-tul li jmiss tal-UE għall-2021 - 2027, il-Kummissjoni qed tipproponi miżuri biex il-kooperazzjoni fit-taxxi u fid-dwana bejn l-Istati Membri tkun aħjar u aktar effiċjenti. Finanzjament kontinwu ta' dawn il-programmi se jgħin lill-UE biex tkompli toffri lin-negozji aċċess faċli u bla xkiel għas-Suq Uniku tal-UE, sabiex il-kummerċ ikun jista' jiffjorixxi, biex tipproteġi liċ-ċittadini minn oġġetti perikolużi li jidħlu fl-Unjoni mill-fruntieri esterni tagħha u biex tiżgura li l-Istati Membri jkunu mgħammra biex jiġġieldu l-evitar u l-evażjoni tat-taxxa. Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Il-ħarsien tat-territorju doganali tal-Unjoni Ewropea u l-implimentazzjoni tar-regoli komuni tagħna dwar it-tassazzjoni jeħtieġu kooperazzjoni b'saħħitha bejn l-awtoritajiet nazzjonali rilevanti. Il-programmi għad-Dwana u l-programm Fiscalis se jgħinu biex dan iseħħ. Bi prezz minimu, dawn joffru valur miżjud Ewropew ta' veru, u jagħtu vantaġġi mingħajr preċedent lill-awtoritajiet tat-taxxa u tad-dwana fl-Istati Membri huma u jaħdmu flimkien fl-interess taċ-ċittadini u tan-negozji tagħna.” Il-Kummissjoni qed tipproponi impenn finanzjarju kontinwu ta' €950 miljun għall-programm tad-dwana tal-UE u €270 miljun għall-programm Fiscalis tal-UE, li jirrappreżentaw biss 0.07 % u 0.02 % tal-baġit li jmiss tal-UE għall-2021 – 2027 rispettivament. Il-Programm għad-Dwana l-ġdid se jgħin biex tinbena Unjoni Doganali moderna li jkollha l-interessi tan-negozji u ċ-ċittadini tal-UE fil-qalba tagħha, billi: Iżid l-iskambju tal-informazzjoni u d-data bejn l-amministrazzjonijiet doganali nazzjonali biex jiġi identifikat aħjar il-fluss ta' oġġetti perikolużi u prodotti foloz: B'kollox inqabdu 2.7 miljun biċċa munizzjon u 188,000 biċċa splussiv fil-fruntieri tal-UE fl-2017; Ikompli jiffaċilita livelli dejjem akbar ta' kummerċ: Is-sena l-oħra, l-awtoritajiet doganali tal-UE ttrattaw 331 miljun dikjarazzjoni; Jappoġġa lill-awtoritajiet doganali huma u jipproteġu l-interessi finanzjarji u ekonomiċi tal-Unjoni, kif ukoll fil-ġbir korrett tad-dazji doganali, tal-VAT fuq l-importazzjonjiet u d-dazji tas-sisa: Il-programm il-ġdid se jtejjeb il-kapaċità tal-amministrazzjonijiet doganali li jlaħħqu ma' kummerċ li qed jikber u mudelli ekonomiċi u ta' ħidma li qed jinbidlu, bħall-kummerċ elettroniku u l-katina ta' blokok ta' transazzjonijiet u se jtejjeb il-kooperazzjoni u t-taħriġ bejn is-setturi; Ifassal strateġiji għall-ġestjoni tar-riskju aħjar biex jitħarsu l-interessi finanzjarji tal-UE; u jgħin lill-UE tirrispondi aħjar għal theddid tas-sigurtà u l-kriminalità transnazzjonali. Il-Programm Fiscalis il-ġdid se jappoġġa l-kooperazzjoni bejn l-amministrazzjonijiet tat-taxxa tal-Istati Membri u se jikkontribwixxi aħjar għall-ġlieda kontra l-frodi, l-evażjoni u l-evitar tat-taxxa, billi: Iwaqqaf sistemi tal-IT aħjar u konnessi aħjar, li kieku l-Istati Membri individwali kien ikollhom jiżviluppawhom individwalment. Dan jinkludi l-iżvilupp u ż-żamma ta' sistemi tal-IT interoperabbli u kosteffettivi biex jappoġġaw lill-awtoritajiet tat-taxxa huma u jimplimentaw il-leġiżlazzjoni tal-UE; Jaqsam il-prattiki tajbin u t-taħriġ biex titjieb l-effiċjenza: Dan jinkludi l-prevenzjoni ta' piżijiet amministrattivi żejda għaċ-ċittadini u n-negozji (inklużi l-SMEs) fi tranżazzjonijiet transfruntiera, u ż-żieda sinifikanti mal-423,000 professjonist tat-taxxa li tħarrġu mill-2014 'l hawn; Jintroduċi azzjonijiet konġunti fil-ġestjoni tar-riskju u l-awditi — li minnhom s'issa ġew organizzati 1,000 bejn l-Istati Membri mill-2014 'l hawn; Isaħħaħ il-kompetittività tal-Unjoni, jagħti spinta lill-innovazzjoni u jiffaċilita l-implimentazzjoni ta' mudelli ekonomiċi ġodda. Il-passi li jmiss Huwa essenzjali li jintlaħaq ftehim malajr fuq il-baġit ġenerali fit-tul tal-UE u l-proposti settorjali tiegħu biex jiġi żgurat li l-fondi tal-UE għall-programmi li għaddejjin, inklużi dawk dedikati biex isaħħu l-Unjoni Doganali u l-ġlieda kontra l-evitar u l-evażjoni tat-taxxa, ikunu jistgħu jwasslu riżultati fuq il-post. Dewmien simili għal dak esperjenzat fil-bidu tal-perjodu baġitarju attwali 2014 - 2020 ikun ifisser li l-UE titlef dħul mill-baġit tal-UE minn ġbir effiċjenti ta' dazji doganali tal-UE, l-awtoritajiet doganali jkunu inqas kapaċi jżommu l-fruntieri tagħna siguri, u ċ-ċittadini jkunu inqas imħarsa minn oġġetti perikolużi u prodotti foloz. Bi ftehim dwar il-baġit fit-tul li jmiss fl-2019, tkun tista' ssir tranżizzjoni bla xkiel bejn il-baġit fit-tul attwali (2014-2020) u l-baġit il-ġdid, u jkunu żgurati l-prevedibbiltà u l-kontinwità tal-finanzjament għall-ġid ta' kulħadd. Sfond Il-Programm dal-UE dwar id-Dwana diġà saħħaħ il-ħila tal-awtoritajiet doganali li jżommu l-fruntieri tagħna siguri, filwaqt li ffaċilita l-kummerċ u ħares liċ-ċittadini tal-UE minn oġġetti perikolużi u prodotti foloz. Il-programm tejjeb u għamel iktar effiċjenti l-ġbir tad-dazji doganali tal-UE, li fl-2017 kienu jlaħħqu kważi 16 % tal-baġit ġenerali tal-UE. Il-proposta tal-lum, li qed issir fis-sena li fiha qed inħejju biex niċċelebraw il-50 anniversarju tal-Unjoni Doganali tal-UE, se tkun tiżgura li s-sinsla tas-Suq Uniku tal-UE tibqa' tissaħħaħ. B'mod parallel, il-Programm Fiscalis tal-UE rriżulta li huwa għodda indispensabbli biex l-amministrazzjonijiet tat-taxxa jikkooperaw aħjar fl-UE biex itejbu l-ġbir tat-taxxi u jiġġieldu l-frodi tat-taxxa. Fiscalis, li għall-bidu li tfassal fl-1993 kien purament programm ta' taħriġ u skambju għall-uffiċjali tat-taxxa, issa bidel il-mod li bih isiru l-affarijiet tat-taxxa fl-UE f'dawn l-aħħar 20 sena. Il-programm joffri ambjent għall-kooperazzjoni fiskali flessibbli u sempliċi, u joffri valur miżjud tal-UE u impatt sostanzjali minkejja d-daqs relattivament limitat tiegħu. F'sena waħda biss (l-2015), il-programm għen lill-Istati Membri jivvalutaw aktar minn €590 miljun f'taxxi biex possibbilment jiġu rkuprati permezz ta' verifiki konġunti tal-UE. Il-proposta tal-lum għal programm “Fiscalis” ġdid qed taħbat fi żmien li fih hemm mewġa ta' sentiment pubbliku kontra l-evitar tat-taxxa; żmien li fih il-gvernijiet tal-UE qed ikollhom bżonn jaraw kif se jiġbru aktar minn €50 biljun fis-sena li jintilfu minħabba l-frodi fuq it-taxxa fuq il-valur miżjud (VAT). Programm imsaħħaħ jgħin biex tiġi indirizzata din il-kwistjoni. Għal iktar informazzjoni MEMO dwar il-programm għad-Dwana u l-programm Fiscalis Proposti għall-programm għad-Dwana u l-programm Fiscalis